Čačić: Ako pobijedimo Češku, vodim igrače da se napijemo

Iako je debitant na Europskom prvenstvu, izbornik Ante Čačić zasad donosi odluke koje se pokazuju ispravnima. A ima i posebnu nagradu za igrače...

<p>Baš sam razmišljao što napraviti ako pobijedimo Češku. I dosjetio sam se. Napit ćemo se svi zajedno, cijela momčad. Dobro, ne treba nama puno, možda dva, tri piva, <strong>najavio je Ante Čačić.</strong></p><p>Neka popiju i 22. Davno je bila 2008., kad smo posljednji put prošli skupinu. Ali Čačić djeluje iznimno mirno, samouvjereno. Hladan kao špricer. Tri prečke, “milijun” šansi protiv Turske, a on nije ni trepnuo.</p><p>- Kad sam u međurepubličkoj ligi sa Zadrom igrao u Cazinu, Prijedoru, Bihaću, sve mi je nakon toga ravno. Čim sam prošao te terene, rekao sam sebi: ‘E, sad možeš u Real Madrid’ - rekao je<strong> hrvatski izbornik.</strong></p><p>Dan nakon utakmice privatnim je avionom odletio u Metković na sprovod Srnina oca.</p><h2>Cazin, Prijedor, Real...</h2><p>- Darijo mi je jako puno pomogao kad sam preuzimao reprezentaciju. Sastali smo se u Kijevu i dugo razgovarali, praktički me je uveo u momčad. Ne bih si nikad oprostio da nisam bio na sprovodu. I ja sam ostao bez oca i majke. Dobro, imao sam već godina, bez majke sam ostao kad sam imenovan za izbornika, bez oca kad sam imao 40 godina. Nastane velika praznina i jako je dobro kad si u takvoj situaciji u okruženju dobrih ljudi, a mi smo u reprezentaciji kao obitelj. Darijo skrbi za brata, ostao je bez oca, divim mu se na mentalnoj snazi - rekao je gotovo suznih očiju <strong>Čačić</strong>.</p><p>Na posljednjem treningu momčad je letjela kao avion. Svi su uz Darija Srnu i prenesu li samo dio energije s treninga, Česima se loše piše.</p><p>- Za Darija će dati notu više, to će nas sve mobilizirati - rekao je Čačić.</p><h2>Za Srnu lete kao avioni</h2><p><strong>Uoči utakmice protiv Turske </strong>rekao je da ni jedan Turčin ne bi mogao igrati u njegovoj momčadi. I pogodio je. Čak je i Arda Turan pored naših izgledao kao početnik, kao da mu je susret u Parizu bio prvi u karijeri.</p><p>- Kad sam to rekao, ispao sam prepotentan, mislili su da se pravim važan. Ali vjerujem u svoju momčad, imam povjerenja u te dečke i ne treba nam nitko. Može li netko iz Češke igrati u Hrvatskoj? Ne može - odlučan je <strong>Čačić</strong>.</p><p>Bod protiv Češke, ma možemo to slobodno napisati, 99,9 posto jamčio bi prolazak u osminu finala. Pobjedom smo sto posto unutra. Motiva je sasvim dovoljno, a tu je i obećano pivo, dva...</p><p>Zvuči neobično tijekom Eura, pitanje je i koliko je Čačić to ozbiljno mislio, ali teško je sumnjati u njegove procjene. Puno su ga osporavali, mnogi su sumnjali u njega, ali dosad je donosio isključivo dobre odluke. Najmanje njih 11...</p><h2>1. Malo tko bi išao s Eura</h2><p>Koliko god Srna bio bitan igrač, kapetan momčadi, nesvakidašnja je odluka Ante Čačića da otputuje na sprovod njegovu ocu. To je nezabilježen slučaj u povijesti EP-a. Predivna gesta.</p><h2>2. Luka, ovo je tvoja momčad</h2><p>Momčad ću graditi oko Modrića, kome pravo, kome krivo! Ante Čačić uoči Eura je javno poručio Rakitiću, Mandži i ostalim zvijezdama da je Luka šef. I, kako se čini, potpuno pogodio.</p><h2>3. Nedostaje li vam Lovren?</h2><p>Netko bi rekao da je suludo odreći se stopera od 20 milijuna eura, ali nakon Turske je jasno da je bio u pravu. Ćorluka i Vida su sjajni, a “slučaj Lovren” je primjer i za sve druge igrače.</p><h2>4. Vrsaljko? Ne, Strinić</h2><p>Malo tko bi na klupi ostavio beka kojeg želi “pola Europe”, no Čačić je i to učinio. I opet pogodio. Odlučio se za lijevu nogu Ivana Strinića, koji je posao odradio sasvim solidno. A Vrsaljko je džoker s klupe.</p><h2>5. Dečki, samo opušteno</h2><p>Niko Kovač je svojim metodama “maltretirao” igrače, nametao njemački stil. Čačić koristi hrvatski način, puno opušteniji, a to igračima više odgovara.</p><h2>6. I San Marino ispao koristan</h2><p>Pripremni ogledi s Moldavijom i San Marinom djelovali su neozbiljno, ali Čačić je i tu uspio. Napunio je momčad samopouzdanjem, a protivnici nisu uspjeli “snimiti” našu igru.</p><h2>7. Ćorluka van? Ne čujem to...</h2><p>Čarlijeva glava bila je u krvi, doktor Nemec je mahao, vikao Čačiću: “Mora van, mijenjaj ga”. Izbornik je odlučio da takvu sugestiju ne želi čuti. Pravio se gluh i slijep, pomalo fakinski, i Ćorluka je ostao u igri. Da ga je izvadio, naljutio bi ga jer nije želio izaći, a možda i poremetio sustav...</p><h2>8. Ima razloga za Halilovića</h2><p>Kod kreiranja liste od 23 igrača razmišljao je o svemu. Haliloviću je tu kvalitetom vjerojatno mjesto, no nije želio klinca koji će biti nezadovoljan bude li sjedio na klupi. A na toj poziciji mu, uz Brozovića i Pjacu, nije neophodan.</p><h2>9. Mir i dobro u Deauvilleu</h2><p>Izbor kampa nije ključan detalj, ali može pomoći. Barić je u ljeto 2004. pogriješio odvevši momčad u pustinju, Čačić ni tu nije kiksao. Ima mir i tišinu, šuma oko terena štiti od “špijuna”, a igrači imaju sve što im treba.</p><h2>10. Žene kao nagrada</h2><p>Supruge i djevojke u kamp ne smiju dok Hrvatska ne izbori drugi krug. Nešto kao nagrada - odradite svoje i bit će vremena za vaše najmilije...</p><h2>11. Pristupačan i pristojan</h2><p>Do nekih bivših izbornika bilo je teže doći nego do američkog predsjednika, a kod Čačića to nije tako. Spremno odgovara na sva pitanja, uvijek je dostupan, a to je jako lijepa promjena.</p>